DEMCO พุ่ง 27% หลังราคารูดยาว 4 วันติด ฟากผบห.ลั่นผลงานปี 62 โตต่อ โบรกฯวางเป้า 6 บ.
DEMCO พุ่งพรวด 27% หลังราคารูดยาว 4 วันติด ฟากผบห.ลั่นผลงานปี 62 โตต่อ พร้อมลุยประมูลงานเพิ่ม โบรกฯวางเป้า 6 บ. ล่าสุด ณ เวลา 15.09 น. อยู่ที่ 3.10 บาท บวก 0.66 บาท หรือ 27.05% สูงสุดที่ 3.16 บาท ต่ำสุดที่ 3.04 บาท ด้วยมูลค่าซื้อขาย 6.40 ล้านบาท
17 ธ.ค. 2561

ผู้สื่อข่าวรายงานว่า ราคาหุ้น บริษัท เด็มโก้ จำกัด (มหาชน) หรือ DEMCO ล่าสุด ณ เวลา 15.09 น. อยู่ที่ 3.10 บาท บวก 0.66 บาท หรือ 27.05% สูงสุดที่ 3.16 บาท ต่ำสุดที่ 3.04 บาท ด้วยมูลค่าซื้อขาย 6.40 ล้านบาท

ทั้งนี้ ราคาหุ้น DEMCO หลังราคาหุ้นปรับตัวลงแรง 4 วันติด นับตั้งแต่ราคาหุ้นอยู่ที่ระดับ 3.60 บาท เมื่อวันที่ 7 ธ.ค.2561
ด้าน บล.แลนด์ แอนด์ เฮ้าส์ ระบุในบทวิเคราะห์ แนะนำ “ถือ” DEMCO ราคาเป้าหมาย 6 บาท/หุ้น โดยบริษัทมี Backlog อยู่ที่ 2,842 ล้านบาท (7 พ.ย.61) แบ่งเป็นภาครัฐ:เอกชน 58%:42% คาดว่าจะรับรู้รายได้ในไตรมาส 4/61 ถึงปี 2562 (ยังไม่รวมโครงการจัดหา+ก่อสร้างสายส่งแรงสูง 230 kV ให้กับ กฟผ. มูลค่ารวม VAT 404.47 ล้านบาท ระยะเวลาก่อสร้าง 23 เดือน)
ประกอบกับบริษัทยังมีงานใหม่ๆ จากการเปิดประมูลโครงการของภาครัฐ ได้แก่ 1) การประมูลงานติดตั้งสายส่งและสถานีไฟฟ้าย่อยของ กฟผ. มูลค่างาน 1 หมื่นล้านบาท/ปี (ในส่วนของบริษัทเข้าประมูล) จากมูลค่าทั้งหมดราว 2 หมื่นล้านบาท/ปี (ปี 61-65) 2) การประมูลงานด้านวิศวกรรมไฟฟ้า ระบบสายส่ง และสถานีไฟฟ้าของ กฟภ. มูลค่า 7 พันล้านบาท/ปี +กฟน. (400-500 ลบ.)
รวมทั้ง 3) งานเสาส่งโทรคมนาคม 300-400 ล้านบาท 4) การวางสายไฟฟ้าลงใต้ดิน มูลค่า 2,600 ล้านบาท/ปี ซึ่งจะทำให้ Backlog เพิ่มขึ้น หากบริษัทชนะประมูล ส่วนโครงการในกลุ่มประเทศ CLMV คาดจะได้ผลสรุปประมูลงานก่อสร้างสถานีย่อยไฟฟ้า+สายส่งแรงสูง ที่พม่า มูลค่าราว 300 ล้านบาทในช่วงครึ่งปีแรกปี 2562
ด้าน นายพงษ์ศักดิ์ ศิริคุปต์ กรรมการผู้จัดการ DEMCO เปิดเผยว่า ล่าสุดบริษัทได้รับหนังสือยืนยันการจ้างงานจัดหาและจ้างก่อสร้างสายส่งไฟฟ้าแรงสูงขนาด 230 kV จากการไฟฟ้าฝ่ายผลิตแห่งประเทศไทย (กฟผ.) ในโครงการงานจัดหาและจ้างก่อสร้างสายส่งไฟฟ้าแรงสูงขนาด 230kV จอมเทียน – สัตหีบ1,  บางปะกง -พานทอง และคลองด่าน-บางปะกง ซึ่งมีระยะทางรวมประมาณ 24. 9 กิโลเมตร สำหรับโครงการปรับปรุงและขยายระบบส่งไฟฟ้าที่เสื่อมสภาพตามอายุการใช้งานระยะที่ 1 และ 2  ส่วนสายส่งไฟฟ้าแรงสูง ของการไฟฟ้าฝ่ายผลิตแห่งประเทศ ไทย (กฟผ.) มูลค่างานรวมภาษีมูลค่าเพิ่ม 404,477,473.70 บาท ระยะเวลาก่อสร้าง 23 เดือน
ส่วนแนวโน้มผลการดำเนินงานช่วงที่เหลือของปี 2561 และปี 2562 บริษัทมั่นใจว่ายังมีแนวโน้มการเติบโตที่ดีขึ้นต่อเนื่อง โดยบริษัทเตรียมแผนเข้าประมูลงานก่อสร้างสถานีโรงไฟฟ้าย่อย และระบบสายส่งไฟฟ้าแรงสูงของการไฟฟ้าฝ่ายผลิตแห่งประเทศไทย (กฟผ.) มูลค่าโครงการราว 10,000 ล้านบาท รวมทั้งงานจากการไฟฟ้าส่วนภูมิภาค (กฟภ.) ราว 6,000 – 7,000 ล้านบาท  ซึ่งจะช่วยสนับสนุนให้งานในมือเพิ่มขึ้นจากปัจจุบันอยู่ที่ 2,841.81 ล้านบาท
สำหรับแผนการขยายธุรกิจในต่างประเทศ บริษัทได้มองหาโอกาสในการเข้าลงทุนใน เมียนมา และ สปป.ลาว เพื่อกระจายแหล่งที่มาของรายได้และลดความเสี่ยงในการพึ่งพางานรับเหมาในประเทศ ซึ่งถือว่าเป็นกระจายความเสี่ยงในอนาคต